Mesajul președintei Sandu de Ziua comemorării eroilor căzuți în cel de-al Doilea Război Mondial: „Ei au murit pentru ca noi să trăim în pace. Să-i comemorăm cu pietate și să lăsăm moștenire generațiilor care vin o țară pașnică”
De Ziua comemorării eroilor căzuţi căzuți în cel de-al Doilea Război Mondial, președinta R. Moldova, Maia Sandu, a venit cu un mesaj în care susține că „toți cei aproximativ 56 de mii de oameni care nu s-au mai întors acasă din război sunt durerea noastră, durerea Moldovei”.
Șefa statului afirmă că „aproape fiecare dintre noi are un străbunic sau un bunic sau o altă rudă care nu s-a întors acasă de pe front”.
„Acum 79 de ani a fost anunțată victoria asupra nazismului și s-a pus capăt celui mai sângeros război de pe continentul european. Îi comemorăm pe toți cei care și-au pierdut viața în cel de-al Doilea Război Mondial (…). Un frate al bunicului meu a murit pe front.
(…) Și părintele cuiva a murit pe front. Și fratele cuiva. Toți erau frații, surorile, părinții, bunicii noștri. Toți erau ai noștri. Și toți aveau visul și speranța că pacea pentru care au luptat va dura mereu. Ei au murit pentru ca noi să trăim în pace. Să-i comemorăm cu pietate și să lăsăm moștenire generațiilor care vin o țară pașnică”, spune șefa statului într-un mesaj pe pagina sa de Facebook.
R. Moldova celebrează astăzi, 9 mai, Ziua Victoriei şi a comemorării eroilor căzuţi pentru Independenţa Patriei și Ziua Europei, conform hotărârii cu privire la zilele comemorative, zilele de sărbătoare şi la zilele de odihnă în R. Moldova.